P6_TA(2004)0076

AIDS világnap

Az Európai Parlament állásfoglalása az AIDS világnapjáról

Az Európai Parlament,

- tekintettel a 2004. december 1-jei AIDS világnapra és annak témájára: nők, lányok és a HIV/AIDS,

- tekintettel a Bizottságnak a HIV/AIDS elleni küzdelemben az Európai Unión belül és annak környezetében megvalósítandó összehangolt és egységes szemléletmódról szóló munkadokumentumára,

- tekintettel a HIV/AIDS ellen Európában és Közép-Ázsiában folytatandó küzdelemre vonatkozó partnerségről szóló 2004. február 24-i Dublini Nyilatkozatra,

- tekintettel az ENSZ 2001. június 27-i HIV/AIDS-ről szóló kötelezettségvállalási nyilatkozatára és a folyamatban lévő UNAIDS programra,

- tekintettel az állam- és kormányfők 2000. szeptember 8-án aláírt millenniumi nyilatkozatában meghatározott célra, vagyis az HIV/AIDS terjedése visszafordításának 2015-ig történő megkezdésére,

- tekintettel eljárási szabályzata 103. cikkének (4) bekezdésére,

A. mivel a HIV/AIDS-fertőzött emberek teljes száma 2004-ben minden régióban emelkedett és azt 40 millióra becsülik; mivel a nők fertőzöttségi aránya világszerte nagyobb mértékben növekedett,

B. mivel 1997-ben a HIV-vel fertőzött emberek 41%-a volt nő vagy lány, ma viszont a HIV/AIDS fertőzött emberek mintegy fele nő vagy lány, és Afrika Szaharától délre fekvő térségében ez az arány 57%; mivel eddig 40 millió ember fertőződött meg HIV-vel és hozzávetőleg 90%-uk fejlődő országban él,

C. mivel tekintettel a nemek közötti HIV/AIDS-cel kapcsolatos egyenlőtlenségekre a nők és fiatal lányok számára a nemi élet megkezdése előtt hozzáférhető oltóanyagok megtalálásának költségvetési és politikai prioritásnak kell lennie; mivel a nőket be kell vonni a klinikai kutatásba, beleértve az oltó-anyag-kísérleteket,

D. mivel az újonnan jelentett HIV esetek aránya Nyugat-Európában 1995 óta megduplázódott és az új fertőzések legmagasabb aránya néhány új tagállamban és a keleti határunkon lévő harmadik országokban fordul elő,

E. mivel elengedhetetlen a fokozott beruházás a kutatás-fejlesztésbe a hatékonyabb terápiás és megelőző gyógyászati módszerek kidolgozása céljából annak érdekében, hogy biztosítsuk a HIV/AIDS elleni intézkedés hosszú távú sikerét,

F. mivel létfontosságú a biztonságos nemi élet és az ígéretes megelőzési eszköznek tartott mikrobicidek előtérbe állítása,

G. mivel a szexuális és reproduktív egészséghez való jog lényegében kapcsolódik a HIV/AIDS és más, szegénységgel összefüggő betegségek megelőzéséhez, és mivel általában a millenniumi fejlesztési célokat és a nemek közötti esélyegyenlőséget, valamint a nők felhatalmazását, a gyermekhalandóság csökkentését, az anyai egészség támogatását és különösen a HIV/AIDS elleni harcot szolgáló célokat csak akkor lehet elérni, ha a szexuális és reproduktív egészség kérdését a millenniumi fejlesztési célok napirendjének középpontjába helyezik,

H. mivel a közelmúltbeli UNAID számadatok szintén rámutatnak az Európai Unión belüli fertőzések szintjének növekedésére, különösen a 15 és 25 év közötti korcsoportban,

I. mivel a gyógyszeripari vállalatoknak meg kell keresniük az árcsökkentés módját, a fejlődő országok ugyanis nem képesek megfizetni a fejlett ipari országokban kapható vírusellenes gyógyszereket,

J. mivel egyes országokban a HIV/AIDS-cel kapcsolatos költségek hamarosan az egészségügyi költségvetés több mint felét fogják felemészteni,

K. mivel a HIV/AIDS járvány elleni elégtelen fellépés példa nélkül álló válsághoz vezethet, különösen Dél-Afrikában, ami számos országban nem csak az egészséget és a fejlődést veszélyezteti, hanem a nemzetbiztonságot és a politikai stabilitást is,

L. mivel a WTO Általános Tanácsa elfogadta a TRIPS megállapodás 31. cikke f) pontjának felfüggesztését, amely lehetővé tette a WTO-tagoknak, hogy kötelező gyártási és forgalmazási engedélyeket adjanak azon harmadik országoknak, amelyek abban az ágazatban egyáltalán nem vagy nem kielégítően rendelkeznek gyártási kapacitással, ami ezekben az országokban növelheti az olcsó gyógyszerekhez való hozzáférést,

M. mivel számos fejlődő ország fogja elveszíteni az általános gyógyszerek gyártásának lehetőségét a TRIPS-szabályok 2005. január 1-jén történő hatályba lépésével,

1. megerősíti, hogy minden embernek joga van az orvosi ellátáshoz és kezeléshez,

2. emlékeztet arra, hogy ha a HIV fertőzések egyre emelkedő számának trendje nem fordult meg, nem lehet majd elérni az átfogó millenniumi fejlesztési célokat, amelyek a legsúlyosabb szegénység és éhínség 2015-ig történő felszámolására és a napi kevesebb mint egy dollárból élő és éhező emberek arányának felére csökkentésére irányulnak;

3. sürgeti a Bizottságot és a tagállamokat, hogy tartós alapon legalább 1 milliárd EUR hozzájárulást biztosítsanak az AIDS, a tuberkulózis és a malária elleni küzdelemre szolgáló globális alaphoz (GFATM); emlékeztet a G8-ak és a nemzetközi közösség többi tagjának azon kötelezettségvállására, hogy tiszteletben tartják a 7 és 10 milliárd EUR közötti átfogó éves kiadási célt;

4. hangsúlyozza, hogy a HIV/AIDS járvány hatékony leküzdéséhez szükséges stratégiáknak átfogó megközelítést kell tartalmazniuk a megelőzésre, oktatásra, ellátásra és kezelésre, és tartalmazniuk kell a jelenleg használt technológiákat, a kezeléshez való kiterjesztett hozzáférést, valamint az oltóanyagok és mikrobicidek sürgős kifejlesztését;

5. aggódik a fertőzési szintek olyan társadalmi csoportokban jelentkező emelkedése miatt, amelyek különösen a 15 és 25 év közötti korcsoport tekintetében eleve rendelkeznek hozzáféréssel a megelőzésről és a kockázatok elkerüléséről szóló szükséges információkhoz;

6. megjegyzi, hogy a nemzetközi AIDS oltóanyag kezdeményezés ráirányította a figyelmet a magánszektorból érkező források hiányára; ezért felhívja a magánadományozókat, hogy csatlakozzanak a jótékonysági és közszolgálati szektorhoz az oltóanyagok legfőképpen Afrikában történő kifejlesztése érdekében;

7. felhívja az EU-t és tagállamait, hogy jelentősen növeljék a mikrobicidek fejlesztésére irányuló támogatásokat, mivel az óvatos becslések szerint egy csupán részben hatékony mikrobicid bevezetése 2,5 millió HIV megbetegedés megelőzését eredményezné 3 év alatt, és mivel a megfelelő pénzügyi támogatással az évtized végére ki lehetne fejleszteni egy hatékony mikrobicidet;

8. hangsúlyozza, hogy a gyógyszerekhez való hozzáférés, beleértve az oltóanyagokat és a diagnosztikai termékeket, elengedhetetlenül fontos, és hogy e kezelések költségei csökkentésének a prioritások közé kellene tartoznia; ezért felhívja a gyógyszeripart, hogy csökkentse az árakat;

9. sürgeti az európai gyógyszeripart, hogy fordítsa forrásai jelentős részét a fertőzésellenes gyógyszerekre és más fontos gyógyszerekre;

10. felhívja a Bizottságot és a tagállamokat, hogy fokozzák a hatékonyabb terápiás és megelőző gyógyszerek kutatására és fejlesztésére irányuló elkötelezettségüket a HIV/AIDS elleni intézkedés hosszú távú sikerének biztosítása érdekében; különösen arra hívja fel az EU-t és tagállamait, hogy biztosítsanak kiegészítő támogatást a gyógyszeripari vállalatokkal kötendő hatékony partnerségek megkönnyítésére az oltóanyagok kifejlesztése érdekében;

11. nagy érdeklődéssel veszi tudomásul azt a közelmúltbeli felfedezést, hogy egy viszonylag olcsó antibiotikum (co-trimoxazole) csaknem felére csökkentette az AIDS-cel összefüggő halálesetek számát az afrikai gyermekek körében; megjegyzi, hogy a gyógyszer ugyan nem küzdi le a HIV-et, de egyértelműen hozzájárul a másodlagos fertőzések megelőzéséhez, amelyek számos HIV-pozitív, legyengült immunrendszerű gyermeket ölnek meg, az éves költsége pedig gyermekenként mindössze 7-12 dollár, szemben a legolcsóbb retrovírus ellenes szerek 300 dolláros költségével;

12. sajnálja, hogy az egyes szektorokban a gumióvszerek használata tekintetében a múltban sok éven át meglévő előítéletek meggátolták a HIV/AIDS-re fordítandó szükséges figyelmet;

13. felhívja az ENSZ-t és tagállamait, hogy jelentősen növeljék a szexuális és reproduktív egészség ügyének láthatóságát és fontosságát a millenniumi fejlesztési célok jövőre végrehajtandó felülvizsgálata során;

14. felhívja az EU-t, hogy a családtervezési programok finanszírozásával és különösen a nemi magatartás kockázatcsökkentő stratégiák útján történő befolyásolásával továbbra is kezelje kiemelten a szexuális és reproduktív egészségi kérdéseket, oktassa a fiatalokat, főként a lányokat és a fiatal nőket a nemi úton terjedő betegségekről és a HIV-ről, ösztönözze az óvszer más fogamzásgátló módszerekkel együtt történő használatát, valamint lépjen fel az óvszerek hatékonyságáról szóló minden téves információval szemben;

15. felhívja a Bizottságot, hogy ösztönözze a fejlődő országokat, hogy állítsák helyre és fejlesszék a közszolgáltatásokat az olyan alapvető területeken, mint a vízellátás és a higiénia, valamint az egészségügy és az oktatás;

16. hangsúlyozza, hogy a HIV/AIDS nem kezelhető elszigetelten és gyakran együtt jár olyan más betegségekkel, mint pl. a tuberkulózis vagy a Hepatitis C, valamint olyan lelki betegségekkel, mint a depresszió, és hogy mindezekre meg kell találni az ellátási és kezelési megoldásokat;

17. sürgeti a Bizottságot, hogy hozzon létre specifikus jogi eszközöket az elhanyagolt és szegénységgel összefüggő betegségekre irányuló K+F ösztönzésére, és biztosítsa, hogy a kutatás eredményei megfeleljenek a fejlődő országok igényeinek és járuljanak hozzá a közegészségügyi helyzet gyors javulásához;

18. felhívja az összes érintett partnert, hogy gyorsítsák meg az új gyógyszerek és oltóanyagok engedélyezésére vonatkozó intézkedéseket, és biztosítsák, hogy a szegényebb európai országokban lévő betegek szintén elfogadható áron férjenek hozzá a kezeléshez;

19. sajnálja, hogy nincs csillapítószeres ellátás az AIDS-ben haldoklók számára, és sürgeti, hogy csillapítószeres kezelőcsoportokat képezzenek ki és támogassanak;

20. üdvözli a Bizottság javaslatát, amely egységes keretet hoz létre az olcsóbb gyógyszerek támogatásra jogosult, szükséget szenvedő országok számára történő gyártására és exportálására vonatkozó kötelező engedélyek kibocsátásához;

21. fontosnak tartja annak biztosítását, hogy a fejlődő országok megfizethető gyógyszerekkel való ellátását ne veszélyeztessék megszorító vagy nehézkes eljárásokkal, illetve a kötelező engedélyekkel gyártott gyógyszeripari termékek Európai Unióba történő visszaimportálásával;

22. sürgeti a fejlett országokat, hogy fogadják el a TRIPS megállapodás felfüggesztését ezen a területen annak érdekében, hogy lehetővé tegyék a gyógyszeripari cégeknek a fejlődő országokban a jogilag nem védett olcsó gyógyszerek további forgalmazását;

23. sürgeti a Bizottságot, hogy mind a WTO szintjén, mind a kétoldalú kapcsolatokban ellenezze az olyan rendelkezések Egyesült Államok általi felvételét a fejlődő országokkal kötött kétoldalú megállapodásaiba, amelyek arra köteleznék ezeket az országokat, hogy mondjanak le a Dohai Nyilatkozatban elismert, a lakosságuk közegészségügyi állapota miatt szükséges jogilag nem védett gyógyszerek használatára vagy importjára vonatkozó jogról; sürgeti magát az EU-t, hogy ne tegyen lépéseket ebbe az irányba;

24. felhívja az EU-t, hogy dolgozzon ki politikákat és programokat ezen a téren, és kéri a Bizottságot annak biztosítására, hogy több forráshoz lehessen hozzáférni a 2007 és 2013 közötti időszakra vonatkozó pénzügyi tervben a HIV/AIDS-re adandó jelentősen megnövelt válasz támogatása érdekében, beleértve a HIV/AIDS, a tuberkulózis és a malária elleni globális alaphoz való többéves hozzájárulást;

25. szilárdan meg van győződve arról, hogy az EU-nak a saját polgárai és a harmadik országok polgárai érdekében jelentős szerepet kell játszania a betegség elleni globális küzdelemben; e tekintetben üdvözli a kutatási projektek, a legjobb gyakorlatok cseréje és a nem kormányzati szervezetek már létező uniós támogatását, különösen azokat, amelyek alkalmasak a kiszolgáltatott helyzetben lévő csoportokat, pl. a bevándorlókat és a prostituáltakat stb. érintő specifikus kihívások kezelésére;

26. üdvözli az Egyesült Királyság, Svédország és Hollandia döntését, miszerint eleget tesznek számos nem kormányzati szervezet kérésének, hogy további hozzájárulást tegyenek a globális alaphoz;

27. felhívja az EU tagállamait, és különösen az olasz kormányt, hogy tartsák tiszteletben a globális alapba történő pénzforrások adományozására vonatkozó kötelezettségüket, és hogy biztosítsák az összes folyamatban lévő intézkedés folytatását;

28. felhívja az új Bizottságot, hogy biztosítsa az UNFPA finanszírozásában az Egyesült Államok viszszalépése miatt előállt hiány további pótlására irányuló támogatást, de nem csupán a fejlődő világban, hanem Kelet-Európában és Közép-Ázsiában is;

29. üdvözli a Bizottság 2004. november 23-i, egy AIDS elleni küzdelemre vonatkozó cselekvési terv 2005 áprilisában történő beterjesztéséről szóló nyilatkozatát és várja a konkrét intézkedéseket;

30. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányának, az AKCS-EU vegyes parlamenti közgyűlés társelnökeinek, a WHO-nak, a WTO-nak és az UNAIDS-nek.

--------------------------------------------------